УНИВЕРЗИТЕТ У БЕОГРАДУ

ФИЗИЧКИ ФАКУЛТЕТ

П О С Л О В Н И К

СТУДЕНТСКОГ ПАРЛАМЕНТА

Београд, 2009. године

Измене и допуне: Београд 2017. године

**УНИВЕРЗИТЕТ У БЕОГРАДУ**

**ФИЗИЧКИ ФАКУЛТЕТ**

**СТУДЕНТСКИ ПАРЛАМЕНТ**

На основу члана 196. став 8. Физичког Факултета Универзитета у Београду, Студентски парламент Физичког факултета Универзитета у Београду, на седници одржаној дана 27. марта 2007. године, донео је:

**П О С Л О В Н И К**

**СТУДЕНТСКОГ ПАРЛАМЕНТА**

На седници Студентског парламента Физичког факултета Универзитета у Београду, одржаној 22. Октобра 2009. године донете су измене пословника. Пословник у својој коначној форми је даље изложен.

**I ОСНОВНЕ ОДРЕДБЕ**

**Члан 1.**

***(појам Пословника)***

Овим пословником (у даљем тексту: Пословник) се уређује положај, делатност, избор, рад, надлежност, организација и начин финансирања Студентског парламента Физичког Факултета Универзитета у Београду.

На питања која нису уређена овим пословником примењују се одредбе Статута Физичког Факултета Универзитета у Београду, Статута Универзитета у Београду, Закона о високом образовању.

**Члан 2.**

***(назив)***

Назив Студентског парламента из члана 1. став 1. је Студентски парламент Физичког Факултета Универзитета у Београду (у даљем тексту: Студентски парламент).

Назив Студентског парламента на енглеском језику је Students Parliament of University of Belgrade – Faculty of Physics.

Назив на енглеском језику користи се у међународним односима.

**Члан 3.**

***(положај)***

Положај Студентског парламента у оквиру Физичког Факултета дефинисан је Статутом Физичког Факултета Универзитета у Београду.

**Члан 4.**

***(седиште)***

Седиште Студентског парламента је у Београду, Студентски трг 12-16.

**Члан 5.**

***(студентско организовање)***

Студентски парламент је институција студентског организовања на Физичком факултету Универзитета у Београду.

**Члан 6.**

***(јавност у раду)***

Рад Студентског парламента је јаван.

**Члан 7.**

***(слобода говора и забрана деловања)***

Посланицима Студентског парламента гарантована је слобода мишљења и изражавања.

У оквиру Студентског парламента није дозвољено политичко, верско и страначко организовање и деловање.

**Члан 8.**

***(број чланова)***

Студентски парламент има 23 члана, односно посланика, а формира се тако што у њега улазе по један изабран представник са сваког смера из сваке изборне јединице. Чини га по 5 студената са сваког од смерова: општа физика, теоријска и експериментална физика, примењена и компјутерска физика и метеорологија, 2 студента мастер студија и 1 студент докторских студија.

Члан парламента не може бити студент дипломских студија који је ангажован у настави у току академске године за коју се бира парламент.

Мандат посланика Студентског парламента траје од дана избора на функцију до следеће конститутивне седнице, без могућности да представник представља једну изборну јединицу више од два пута.

**Члан 9.**

***(заступање)***

Студентски парламент заступа и представља Председник Студентског парламента (у даљем тексту: Председник).

У одсуству Председника, права, обавезе и одговорности Председника преузима Потпредседник.

У оквиру својих овлашћења, Председник може дати и другом лицу писмено пуномоћје о преузимању дела обавеза председника Студентског парламента.

***1. Печат***

**Члан 10.**

Факултет има два печата и то:

1. печат округлог облика, пречника 32 милиметра са грбом Републике Србије и текстом ћириличним писмом: Република Србија, Универзитет у Београду – Физички Факултет, Београд, а употребљава се само за оверавање јавних исправа које Факултет издаје,
2. печат округлог облика пречника 25 милиметра, без грба, са истим текстом као под а) и користи се за оверу разних аката, књижица и сл.

**Члан 11.**

Печат из члана 10. став 1. тачка 2. овог пословника служи за оверу веродостојности свих аката и докумената које доноси Студентски парламент.

**Члан 12.**

Печат из члана 10. став 1. тачка 2. овог пословника служи за оверу веродостојности свих аката и докумената које доноси студент продекан.

**Члан 13.**

Акт о употреби и чувању печата доноси декан Факултета.

**II ФИНАНСИРАЊЕ СТУДЕНТСКОГ ПАРЛАМЕНТА**

**Члан 14.**

Студентски парламент се финансира:

1. из средстава предвиђених буџетом Републике Србије,
2. из средстава предвиђених финансијским планом Факултета,
3. од поклона, донација и прилога,
4. из других извора у складу са законом.

**Члан 15.**

Студентски парламент управља имовином у складу са законом и наменом за коју су средства додељена.

Надзор над материјалним и финансијским пословањем обавља се увидом органа управљања Факултета у финансијски извештај Студентског парламента.

Буџет мора бити доступан свим студентима Физичког факултета.

На крају школске године Студентски парламент подноси извештај о потрошеним средствима који мора бити доступан свим студентима Физичког факултета.

**III ДЕЛАТНОСТ СТУДЕНТСКОГ ПАРЛАМЕНТА**

**Члан 16.**

***(заштита права и интереса студената)***

Делатност студентског парламента је заступање и заштита права и интереса свих студената и разматрање питања и активности од интереса за студенте.

**Члан 17.**

***(надлежности)***

Студентски парламент има следеће надлежности:

1. усвајање Пословника Студентског парламента,
2. усвајање и других општих аката о свом раду,
3. бирање и разрешавање представника студената у органима управљања Факултета,
4. предлагање Савету Факултета кандидата за Студента продекана,
5. учествовање у самоевалуацији Факултета,
6. обављање активности које се односе на осигурање и оцену квалитета наставе, реформу студијских програма, анализу и оцену ефикасности студија, утврђивање броја ЕСПБ бодова, заштиту права студената,
7. покретање иницијатива за доношење или промену прописа од интереса за студенте,
8. усвајање годишњег плана и програма активности студентског парламента и усвајање извештаја о свом раду,
9. одлучивање о финансијском пословању студентског парламента и усвајање финансијског извештаја,
10. обављање других активности у складу са законом и општим актима Универзитета у Београду и Физичког Факултета.

**Члан 18.**

***(циљеви)***

Кроз рад Студентског парламента остварује се:

1. заступање интереса студената у органима управљања Факултета,
2. организовање и координација студентске научно-истраживачке делатности,
3. решавање проблема који настају у настави и утицање на повећање квалитета наставе,
4. организовање спортских активности студената,
5. организовање културних манифестација и пројеката,
6. организовање студентских стручних и научних размена, као и свих других видова студентске сарадње са другим факултетима и универзитетима i институтима,
7. организовање хуманитарних и едукативних пројеката,
8. друге активности од интереса за студенте Факултета.

**IV ИЗБОР СТУДЕНТСКОГ ПАРЛАМЕНТА**

**Члан 19.**

***(једнака права)***

Право да бирају и да буду бирани за посланика Студентског парламента имају сви студенти Факултета уписани на студије у школској години у којој се бира Студентски парламент у оквиру изборне јединице којој припадају.

**Члан 20.**

***(редовни избори)***

Редовни избори за посланике Студентског парламента одржавају се сваке године у новембру, најкасније до 25. у месецу, тајним и непосредним гласањем.

**Члан 21.**

***(изборни цензус)***

Изборни цензус износи десет посто од укупног броја студената.

**Члан 22.**

***(кандидати)***

На изборима се гласа за појединачне кандидате, а не за листе.

Студенти се могу кандидовати као самостални кандидати или као чланови студентских организација које делују на Физичком Факултету.

**Члан 23.**

***(расписивање и одржавање избора)***

Изборе за Студентски парламент расписује председник Студентског парламента 30 дана пре истека рока из члана 20. овог пословника.

Избори за Студентски парламент се одржавају најраније 15, а најкасније 30 дана од дана расписивања, у току највише два узастопна радна дана при трајању наставе на Факултету.

Уколико председник Студентског парламента не распише изборе у прописаном року, изборе расписује студент продекан Факултета.

**Члан 24.**

***(ванредни избори)***

Ванредни избори за Студентски парламент организују се ако:

1. Студентском посланику престане мандат пре истека времена на које је биран.
2. Редовни избори нису расписани до 10. новембра.

Ванредне изборе из става 1. тачка 1. овог члана расписује председник Студентског парламента даном престанка мандата посланика Студентског парламента.

Ванредни избори из става 1. тачка 1. овог члана расписују се само за упражњено место у Студентском парламенту.

Ванредни избори из става 1. тачка 1. овог члана расписују се за упражњено место у Студентском парламенту уколико није било пријављених кандидата на редовним изборима.

Ванредне изборе из става 1. тачка 2. овог члана расписује студент продекан највише 7 дана након 10. новембра, при чему студент продекан или бира чланове изборне комисије.

**Члан 25.**

***(изборна комисија)***

Изборе за Студентски парламент спроводи Изборна комисија од три члана.  
Изборна комисија се састоји од два члана из редова студената и једног члана из редова професора.

Изборну комисију именује Студентски парламент.

Кандидат на изборима за Студентски парламент не може бити члан Изборне комисије.

Рад изборне комисије је транспарентан.

Резултати гласања и списак студената који су искористили право гласа су доступни на увид свим студентима Физичког факултета.

**Члан 26.**

***(изборне радње)***

Изборна комисија из члана 23. спроводи следеће изборне радње:

1. одређивање рока пријављивања, пријем пријава заинтересованих кандидата и утврђивање коначне листе кандидата за сваку изборну јединицу и смер,
2. припрему гласачких листића,
3. организовање гласачког места, са најмање два студента који дежурају све време гласања.
4. пребројавање гласова по завршеном гласању, које врше искључиво чланови Изборне комисије без присуства других лица,
5. објављивање прелиминарних резултата избора, коме следи рок за жалбе од 24 часа,
6. разматрање основаности приложених жалби. Уколико постоје теже изборног поступка, Изборна комисија понавља изборни поступак и предлаже Декану Факултета покретање дисциплинског поступка против починиоца прекршаја,
7. проглашава коначне резултате избора након 48 сати од објављивања прелиминарних резултата избора.

**Члан 27.**

***(бирачки спискови)***

Бирачке спискове за избор посланика Студентског парламента саставља стручна служба Факултета и доставља га Изборној комисији.

**Члан 28.**

***(равноправност полова)***

Припадници оба пола имају једнака права да бирају и буду изабрани на изборима за Студентски парламент.

**Члан 29.**

***(изборне јединице)***

На Физичком факултету постоји шест изборних јединица.

Изборне јединице из става 1. овог члана су:

1) студенти који су остварили до 48 ЕСПБ не укључујући 48 ЕСПБ

2) студенти који су остварили од 48 ЕСПБ до 96 ЕСПБ не укључујући 96 ЕСПБ

3) студенти који су остварили од 96 ЕСПБ до 144 ЕСПБ не укључујући 144 ЕСПБ

4) студенти који су остварили од 144 ЕСПБ до 180 ЕСПБ, укључујући 180 ЕСПБ

5) студенти који су остварили од 180 ЕСПБ до 240 ЕСПБ, не укључујући 240 ЕСПБ

6) студенти који су остварили више од 240 ЕСПБ, укључујући 240 ЕСПБ.

Свака изборна јединица се дели по смеровима на:

1. Општу физику
2. Теоријску и експерименталну физику
3. Примењену и компјутерску физику
4. Метеорологију

За одређивање припадности изборне јединице рачунају се само ЕСПБ бодови добијени полагањем испита. Избори се одвијају у свакој изборној јединици, за сваки смер засебно, независно од избора у другим изборним јединицама, тајним гласањем, заокруживањем једног броја испред имена кандидата. Студент може да гласа само за једног од кандидата који представљају његову изборну јединицу и смер.

**Члан 30.**

***(успешност избора)***

Избори су успешни ако је на њих изашло више од 10 посто уписаних бирача у бирачки списак свих студената.

Уколико избори не успеју, расписују се нови избори у року од 7 дана од проглашења коначних резултата избора.

**Члан 31.**

***(неважећи гласачки листићи)***

Неважећим гласачким листићем сматра се листић где није заокружен кандидат или где је заокружено више од једног редног броја испред имена кандидата.

**Члан 32.**

***(проглашавање победника)***

Ако је испуњен изборни цензус из члана 21. овог пословника, представници у Студентском парламенту из сваке изборне јединице су кандидати који испуњавају следеће услове:

За студенте основних студија:

1. Да би кандидат био представник у парламенту, основни услов је да мора да освоји бар један глас на изборима
2. Уколико је у једној изборној јединици за представника једног смера конкурисало два или више кандидата представник ће бити онај кандидат који је освојио највише гласова.
3. У случају да два кандидата имају исти број гласова, победник ће бити одређен бацањем новчића.
4. Уколико у једној изборној јединици за представника једног смера нема пријављених кандидата, проглашава се да нема представника те изборне јединице и тог смера. Одлука о накнадном избору представника и расписивању ванредних избора за упражњена места се оставља Студентском парламенту након конституисања.

За студенте последипломских студија:

1. Да би кандидат био представник у Студентском парламенту, основни услов је да мора да освоји бар један глас на изборима
2. Приликом проглашавања победника, приоритет је да постоје два представника мастер студија и један представник докторских студија. Представници ће у супротном бити кандидати који су освојили највећи број гласова унутар изборне јединице.

**Члан 33.**

***(мандат Студентског парламента)***

Мандат Студентског парламента почиње да тече од дана одржавања конститутивне седнице Студентског парламента и траје до конституисања новог сазива Студентског парламента изабраног на следећим изборима.

**Члан 34.**

Ако посланику Студентског парламента престане мандат пре истека времена на које је биран, Председник Студентског парламента може да распише изборе за то посланичко место у изборној јединици у којој је посланик изабран.

**V КОНСТИТУИСАЊЕ СТУДЕНТСКОГ ПАРЛАМЕНТА**

***1. Конститутивна седница***

**Члан 35.**

Студентски парламент је конституисан даном одржавања конститутивне седнице, а најкасније до 20. новембра наредне школске године ако је Студентски парламент изабран на редовним изборима, односно најкасније 10 дана од дана одржавања избора за Студентски парламент ако је Студентски парламент изабран на ванредним изборима.

**Члан 36.**

Конститутивну седницу Студентског парламента сазива Председник Студентског парламента из претходног сазива, а уколико то не учини, конститутивну седницу сазива студент продекан Факултета најкасније у року од седам дана од истека рока из члана 35.

**Члан 37.**

Првом седницом Студентског парламента, до избора Председника, председава Председник Студентског парламента из претходног сазива или студент који је најдуже био члан парламента током студија.

**Члан 38.**

На првој седници Студенског парламента врши се верификација мандата посланика Студентског парламента, избор Председника, Потпредседника и представника Студентског парламента у органима Факултета и бира кандидат за студента продекана.

***2. Верификација мандата***

**Члан 39.**

Посланици Студентског парламента стичу права и обавезе у Студентском парламенту даном верификације мандата.

Верификација мандата врши се на основу записника Изборне комисије и одлуке Изборне комисије о избору посланика Студентског парламента.

Студентски парламент, на конститутивној седници, на предлог председавајућег, образује Верификациону комисију од три члана.

**Члан 40.**

На основу извештаја верификационе комисије из члана 37. овог пословника, председавајући констатује имена посланика чији су мандати верификовани.

***3. Избор Председника Студентског парламента***

**Члан 41.**

Студентски парламент има Председника и Потпредседника, које бира и разрешава Студентски парламент.

**Члан 42.**

Кандидата за Председника Студентског парламента може предложити најмање један посланик.

Посланик Студентског парламента може учествовати у предлагању само једног кандидата.

Предлог кандидата за Председника подноси се председавајућем у писаном или усменом облику.

Предлог садржи име и презиме кандидата, број индекса и годину студија, као и потписе посланика Студентског парламента који подржавају кандидатуру.

Након прикупљања свих предлога, председавајући саставља коначну листу кандидата за председника Студентског парламента и то по азбучном реду презимена кандидата.

**Члан 43.**

Пре приступања избору Председника Студентског парламента, Студентски парламент одлучује да ли ће се гласати јавно или тајно.

Посланик може гласати само за једног кандидата.

Тајним гласањем руководи председавајући, коме у раду помажу два посланика Студентског парламента. Кандидат за председника Студенског парламента не може бити у комисији за спровођење тајног гласања.

Јавно, односно тајно, гласање за Председника Студентског парламента спроводи се према одредбама овог пословника за доношење одлука Студентског парламента јавним, односно тајним, гласањем.

**Члан 44.**

За Председника Студентског парламента изабран је посланик који је добио већину гласова присутних посланика.

Ако су предложена два кандидата, а ниједан није добио потребну већину, поступак избора се понавља.

Ако је предложено више кандидата, а ниједан није добио предвиђену већину, поновиће се гласање за два кандидата који су добили највећи број гласова. Ако ни у другом кругу Председник није изабран, понавља се поступак избора.

***4. Избор Потпредседника Студентског парламента***

**Члан 45.**

Пре приступања избору Потпредседника Студентског парламента, Студентски парламент одлучује да ли ће се гласати јавно или тајно.

Јавно, односно тајно, гласање за Потпредседника Студентског парламента спроводи се према одредбама овог пословника за доношење одлука Студентског парламента јавним, односно тајним, гласањем.

***5. Избор представника студената у органима Факултета***

**Члан 46.**

Студентски парламент бира и разрешава представнике студената у органима управљања Факултета.

Кандидате за представнике Студентског парламента у органима Факултета предлаже председник Студентског парламента.

Гласање за представнике Студентског парламента у органима Факултета спроводи се према одредбама овог пословника за доношење одлука Студентског парламента јавним гласањем.

***6. Избор кандидата за студента продекана***

**Члан 47.**

Студентски парламент Факултета предлаже Савету Факултета кандидата за студента продекана.

Кандидат за студента продекана може бити сваки студент Факултета који задовољава следеће услове:

1. Кандидат је у току свог студирања у свакој години студија положио испите у вредности од најмање 37 ЕСПБ (није обновио или замрзнуо годину),
2. Кандидат је до сада у току студирања остварио најмању просечну оцену 8,00,
3. Кандидат није прекршио Правилник о дисциплинској одговорности студената.

Кандидат за студента продекана Факултета бира се према одредбама овог пословника за избор Председника Студентског парламента.

Уколико нема кандидата који испуњавају услове кандидатуре, избори за студента продекана се одлажу до пријаве кандидата који испуњава услове кандидатуре.

**VI ПРЕДСЕДНИК И ПОТПРЕДСЕДНИК СТУДЕНТСКОГ ПАРЛАМЕНТА**

***1. Председник Студентског парламента***

**Члан 48.**

***(овлашћења)***

Председник Студентског парламента:

1. врши послове предвиђене законом,
2. сазива седнице Студентског парламента,
3. председава седницама Студентског парламента,
4. стара се о печату и архиви Студентског парламента,
5. именује секретара Студентског парламента који води записник седница и објављује га тако да буде доступан свим студентима
6. стара се о примени Пословника Студентског парламента,
7. стара се о благовременом и усклађеном раду Студентског парламента,
8. врши и друге послове предвиђене Статутом Факултета и овим пословником.

**Члан 49.**

***(престанак функције)***

Председнику Студентског парламента престаје функција пре истека времена на које је изабран: оставком, разрешењем или престанком мандата посланика у Студентском парламенту.

У случају подношења оставке, Председнику Студентског парламента престаје функција даном одржања седнице на којој је поднео оставку, односно на првој наредној седници Студентског парламента, ако је оставку поднео у времену између две седнице.

Престанак функције Председника Студентског парламента констатује Студентски парламент.

**Члан 50.**

***(разрешење)***

Студентски парламент може разрешити дужности председника Студентског парламента пре истека времена на које је изабран, по поступку предвиђеном за избор председника Студентског парламента.

Иницијативу за разрешење председника Студентског парламента може покренути сам председник, студент продекан, најмање 5 посланика Студентског парламента или најмање једна трећина (1/3) студената Факултета.

Гласање о разрешењу председника Студентског парламента обавља се на наредној седници Студентског парламента, која мора бити одржана најкасније у року од седам дана од дана подношења иницијативе.

**Члан 51.**

***(избор)***

У случају престанка функције Председника Студентског парламента пре истека времена на које је биран, Студентски парламент ће на истој, а најкасније на наредној седници, започети поступак избора Председника Студентског парламента, у складу са одредбама овог пословника.

Ако је председнику Студентског парламента престао мандат пре истека времена на које је изабран, дужност председника Студентског парламента, до избора новог председника, врши потпредседник Студентског парламента.

Ако се избор Председника Студентског парламента врши тајним гласањем, гласањем руководи Потпредседник, коме у раду помажу још два посланика Студентског парламента.

Кандидат за Председника Студентског парламента не може руководити гласањем нити помагати у руковођењу.

***2. Потпредседник Студентског парламента***

**Члан 52.**

***(овлашћења)***

Потпредседник Студентског парламента помаже Председнику Студентског парламента у вршењу послова из његовог делокруга.

Председника Студентског парламента, у случају привремене спречености, замењује Потпредседник Студентског парламента.

**Члан 53.**

***(престанак функције)***

Потпредседнику Студентског парламента престаје функција пре истека времена на које је биран: оставком, разрешењем или престанком мандата посланика у Студентском парламенту, по поступку и на начин предвиђеним за престанак функције Председника Студентског парламента.

У случају престанка функције Потпредседника Студентског парламента пре истека времена на које је изабран, избор Потпредседника врши се по поступку и на начин предвиђен за избор Потпредседника Студентског парламента.

**VII СТУДЕНТ ПРОДЕКАН И ЗАМЕНИК СТУДЕНТА ПРОДЕКАНА ФАКУЛТЕТА**

**Члан 54.**

***(обавезе)***

Студент продекан представља студента и заступа њихова мишљења, предлоге и захтеве пред органима Факултета који се односе на подизање квалитета образовног процеса и на приговоре на организацију и начин извођења наставе.

Студент продекан преноси и објашњава студентима ставове органа Факултета, који су од значаја за студенте.

Студент продекан бира свог заменика који ће у случају одласка студента продекана с функције обављати функцију в.д. у периоду до избора новог студента продекана. Студентски парламент мора потврдити или одбацити избор заменика студента продекана. Заменик студента продекана може бити студент који је остварио највише 180 ЕСПБ бодова.

**Члан 55.**

***(мандат)***

Мандат студента продекана траје годину дана, са могућношћу једног поновног избора.

У случају расписивања ванредних избора за Студентски парламент, студент продекан остаје на дужности до конституисања новог сазива Студентског парламента и избора новог студента продекана.

**Члан 56.**

***(дужности)***

Студент продекан дужан је да пред свим органима Факултета износи званичне ставове Студентског парламента.

**Члан 57.**

***(престанак функције и избор)***

Студенту продекану престаје функција пре истека времена на које је биран: оставком, разрешењем или престанком статуса студента Факултета, по поступку и на начин предвиђеним за престанак функције Председника Студентског парламента.

Студент продекан о оставци обавештава Студентски парламент и Савет Факултета који је констатују без дискусије.

Студентски парламент о разрешењу студента продекана обавештава Савет Факултета који о томе одлучује.

У случају престанка функције студенту продекану пре истека времена на које је изабран, избор студента продекана врши се по поступку и на начин предвиђен за избор студента продекана.

**VIII РАД СТУДЕНТСКОГ ПАРЛАМЕНТА**

***1. Сазивање седнице***

**Члан 58.**

***(предлог дневног реда)***

Студентски парламент ради у седницама са утврђеним дневним редом.

Предлог дневног реда седнице Студентског парламента припрема Председник Студентског парламента.

**Члан 59.**

***(уврштавање предлога у дневни ред)***

У предлог дневног реда седнице, поред предлога Председника Студентског парламента, уврштавају се сви предлози које доставе Потпредседник Студентског парламента, посланик Студентског парламента, студент продекан, органи Факултета или 25 студената Физичког Факултета.

**Члан 60.**

***(заказивање седнице)***

Председник Студентског парламента писаним путем одређује дан, час и место одржавања седнице Студентског парламента, са предлогом дневног реда, најмање два дана пре дана за који се сазива седница.

Изузетно, обавештење о времену и месту одржавања седнице и дневном реду може се доставити и у краћем року, при чему је Председник Студентског парламента дужан да на почетку седнице образложи такав поступак.

Председник може да одложи час, односно дан почетка седнице Студентског парламента уколико је достављени материјал уз предложени дневни ред преобиман и који посланици Студентског парламента не могу да размотре до одређеног почетка седнице, о чему благовремено обавештава посланике Студентског парламента.

**Члан 61.**

***(минималан број заседања)***

Студентски парламент заседа најмање три пута у току једног семестра.

**Члан 62.**

***(захтев за заказивање седнице)***

Председник Студентског парламента је дужан да сазове седницу Студентског парламента на писани захтев студента продекана, пет посланика Студентског парламента или 25 студената Факултета, најкасније седам дана од дана пријема захтева.

***2. Отварање седнице***

**Члан 63.**

***(кворум)***

Кворум за одржавање седнице Студентског парламента постоји ако је за време трајања седнице присутно најмање једанаест посланика Студентског парламента.

**Члан 64.**

***(утврђивање кворума)***

Председник Студентског парламента отвара седницу Студентског парламента и, на основу службене евиденције о присутности посланика, констатује број посланика који присуствују седници.

Уколико Председник констатује да на почетку седнице, у сали у којој се одржава седница, није присутно најмање 11 посланика, седница се одлаже.

Уколико ни после померања почетка седнице од једног сата не постоје услови за почетак седнице Студентског парламента, седница се одлаже за наредни радни дан.

**Члан 65.**

***(учесници седнице)***

На седницама Студентског парламента, поред посланика, учествује студент продекан по функцији, као и друга лица која председник Студентског парламента позове.

**Члан 66.**

***(евиденција)***

На почетку рада Студентског парламента председник Студентског парламента обавештава парламент о посланицима који су спречени да присуствују седници, као и о томе ко је позван на седницу.

Истовремено, председник даје потребна објашњења у вези са радом на седници и другим питањима.

**Члан 67.**

***(записник претходне седнице)***

Прва тачка дневног реда седнице Студентског парламента је усвајање записника са претходне седнице Студентског парламента.

Примедбе на записник уврштавају се у записник.

Студентски парламент одлучује о записнику без дискусије.

**Члан 68.**

***(дневни ред)***

Дневни ред седнице утврђује Студентски парламент.

Посланици Студентског парламента и студент продекан могу предлагати измене и допуне предложеног дневног реда.

Студентски парламент одлучује посебно о сваком предлогу за измену и допуну предложеног дневног реда.

О дневном реду у целини, Студентски парламент одлучује након изјашњавања о свим предлозима за измену и допуну предложеног дневног реда.

***3. Вођење седнице***

**Члан 69.**

***(дискусија)***

За сваку тачку дневног реда, појединачно, отвара се дискусија.

По отварању дискусије сваке тачке дневног реда седнице Студентског парламента, право да говоре по следећем реду имају:

* предлагач тачке дневног реда,
* Председник Студентског парламента, ако није предлагач тачке дневног реда,
* студент продекан, ако није предлагач тачке дневног реда,
* посланици Студентског парламента редом којим се јављају за реч председнику Студентског парламента.

**Члан 70.**

***(затварање дискусије)***

Када утврди да нема више пријављених за учешће у дискусији, председник Студентског парламента закључује дискусију.

Након тога приступа се одлучивању по тој тачки дневног реда, по поступку предвиђеном овим пословником.

**Члан 71.**

***(прекидање седнице)***

Председник Студентског парламента прекида рад Студентског парламента када утврди недостатак кворума на седници, док се кворум не обезбеди.

Председник Студентског парламента може одредити паузу у раду Студентског парламента ако је то потребно.

Председник Студентског парламента прекида рад Студентског парламента ако то Студентски парламент закључи.

Председник Студентског парламента обавестиће посланике о наставку седнице.

**Члан 72.**

***(повреда Пословника)***

Посланику, који жели да говори о повреди овог пословника, председник даје реч одмах по завршетком излагању претходног говорника.

Посланик је дужан да наведе која је одредба Пословника по његовом мишљењу повређена, да је цитира и образложи у чему се састоји повреда.

Председник Студентског парламента је дужан да након тога да објашњење.

Ако и после објашњења председника посланик остане при тврдњи да је Пословник повређен, Студентски парламент ће, без дискусије, одлучити о том питању, према одредбама овог пословника за доношење одлука Студентског парламента.

**Члан 73.**

***(право на реплику)***

Уколико се посланик у свом излагању на седници Студентског парламента увредљиво изрази о другом посланику или студенту продекану, наводећи његово име и презиме или функцију, односно погрешно протумачи његово излагање, студент продекан или посланик на кога се излагање односи, има право на реплику.

Одлуку у случајевима из става 1. овог члана, доноси Председник Студентског парламента.

Студенту продекану или посланику из става 1. овог члана председник даје реч одмах по завршетком излагању претходног говорника, сем ако неко од посланика не сугерише повреду Пословника.

**Члан 74.**

***(излагање на седници)***

Нико не може да говори на седници Студентског парламента, пре него што затражи и добије реч од Председника Студентског парламента.

Нико не може прекидати говорника нити га опомињати, осим Председник Студентског парламента у случајевима предвиђеним овим пословником.

За време говора посланика или других учесника у дискусији није дозвољено добацивање, односно ометање говорника на други начин као и сваки други поступак који угрожава слободу говора.

**Члан 75.**

***(поштовање достојанства)***

Посланици Студентског парламента дужни су да поштују достојанство Студентског парламента, Физичког Факултета, Универзитета у Београду и целе академске заједнице.

Посланици Студентског парламента дужни су да се једни другима обраћају са уважавањем.

Није дозвољено коришћење увредљивих израза, као ни изношење чињеница и оцена које се односе на приватан живот других лица.

***4. Одржавање реда на седници***

**Члан 76.**

***(дисциплинске мере)***

О реду на седници Студентског парламента стара се Председник Студентског парламента.

Због повреде реда на седници, Председник може да изрекне мере: опомену, одузимање речи или удаљење са седнице.

**Члан 77.**

***(изрицање мере опомене)***

Опомена се изриче посланику:

1. који говори пре него што је затражио и добио реч,
2. ако прекида говорника у излагању или добацује, односно омета говорника, или на други начин угрожава слободу говора,
3. ако износи чињенице и оцене које се односе на приватан живот других лица,
4. ако употребљава увредљиве изразе,
5. ако другим поступцима нарушава ред на седници или поступа противно одредбама Пословника.

**Члан 78.**

***(изрицање мере одузимања речи)***

Мера одузимања речи изриче се посланику коме су претходно изречене две мере опомене, а који и после тога чини повреду Пословника из члана 79. овог пословника.

Посланик коме је изречена мера одузимања речи дужан је да, без поговора, престане са излагањем.

**Члан 79.**

***(изрицање мере удаљења са седнице)***

Мера удаљења са седнице изриче се посланику који и после изречене мере одузимања речи омета или спречава рад на седници, не поштује одлуку Председника о изрицању мере одузимања речи, или наставља да чини друге прекршаје из члана 79. овог пословника, као и у другим случајевима одређеним овим пословником.

Мера удаљења са седнице може се изрећи посланику и без претходно изречених мера, у случају физичког напада, односно другог сличног поступка којим се угрожава физички или морални интегритет учесника седнице.

Посланик коме је изречена мера удаљења са седница дужан је да се одмах удаљи из сале у којој се одржава седница.

**Члан 80.**

***(успостављање реда)***

Ако Председник Студентског парламента не може редовним мерама да одржи ред на седници, одредиће паузу у трајању потребном да се успостави ред.

Мере опомене, одузимања речи и удаљења са седнице примењују се за седницу на којој су изречене.

***5. Закључивање седнице***

**Члан 81.**

Када се обави дискусија свих тачака дневног реда и одлучивање по њима, Председник Студентског парламента закључује седницу Студентског парламента.

**Члан 82.**

***(записник са седнице)***

О раду на седници Студентског парламента води се записник.

Записник обухвата главне податке о раду на седници, нарочито о предлозима о којима се дискутовало, са именима учесника у дискусији, о закључцима који су на седници прихваћени и о резултатима гласања о појединим питањима и о изреченим мерама.

Битни делови изјаве посланика, који је на седници Студентског парламента издвојио мишљење, уносе се у записник на његов захтев.

Секретар Студентског парламента дужан је да по завршетку седнице састави записник о одржаној седници.

Усвојени записник потписује председник Студентског парламента.

Усвојеном записнику прилаже се копија материјала који је био разматран на седници.

О записнику се стара Председник Студентског парламента.

***6. Електронске седнице***

**Члан 83.**

Уколико се сви чланови парламента сложе седнице се могу одржати електронски. То подразумева коришћење интернет платформе на којој је идентитет учесника потврђен и јаван.

Сва гласања су јавна и потребно је недвосмислено изразити свој глас путем медијума платформе у форми која је наведена у члану 84.

Председавајући је дужан да омогући присутним члановима парламента довољно времена да се одлуке и гласају.

Одлуке које се донесу на електронским седницама се сматрају пуноправним и важећим од завршетка гласања. Резултати гласања се архивирају од стране бар три члана парламента.

**IX ОДЛУЧИВАЊЕ**

**Члан 84.**

***(начин одлучивања)***

Студентски парламент одлучује гласањем посланика Студентског парламента у складу са овим пословником.

Посланици гласају „за“ предлог, „против“ предлога, или се уздржавају од гласања.

***1. Јавно гласање***

**Члан 85.**

Студентски парламент одлучује јавним гласањем: подизањем руку.

Ако се гласа јавно, посланици се прво изјашњавају – ко је за предлог, затим – ко је против предлога, и на крају – ко се уздржава од гласања.

Сваки посланик при гласању о неком предлогу може подићи руку само једном у току истог гласања.

Након обављеног гласања, председник Студентског парламента закључује гласање и саопштава резултат гласања.

Одлука се сматра донетом ако је за њу гласало више од половине присутних посланика.

***2. Тајно гласање***

**Члан 86.**

***(употреба гласачких листића)***

Студентски парламент одлучује тајним гласањем, кад је то предвиђено овим пословником или посебном одлуком Студентског парламента.

Тајно се гласа употребом гласачких листића. Ако се гласа тајно штампа се 23 гласачких листића.

Гласачки листићи су исте величине, облика и боје, а оверени су печатом Студентског парламента.

**Члан 87.**

***(комисија за гласање)***

Тајним гласањем руководи Председник Студентског парламента, коме у раду помажу Потпредседник Студентског парламента и још један посланик Студентског парламента (у даљем тексту: комисија за гласање).

**Члан 88.**

***(гласачки листић за гласање по предлогу)***

Комисија за гласање задужена је за штампање и печаћење гласачких листића.

Гласачки листић садржи предлог о коме се одлучује и опредељење „за“ и „против“. На дну гласачког листића, реч „за“ је на левој, а реч „против“ на десној страни. Посланик гласа тако што заокружује реч „за“ или реч „против“.

**Члан 89.**

***(гласачки листић за избор)***

Приликом избора на гласачком листићу кандидати се наводе азбучним редом. Испред имена сваког кандидата ставља се редни број.

Гласање се врши заокруживањем редног броја испред имена кандидата за кога посланик гласа.

Гласати се може за највише онолико кандидата колико се бира, и то између кандидата чија су имена наведена на гласачком листићу.

**Члан 90.**

***(поступак гласања)***

Посланику се уручује гласачки листић тако што прилази столу Председника, пошто је претходно прозван. Председник уручује посланику гласачки листић, а Потпредседник означава код имена и презимена посланика у списку да му је гласачки листић уручен.

Кад посланик попуни гласачки листић, прилази месту где се налази гласачка кутија и убацује у њу гласачки листић, а посланик који помаже у раду комисије за гласање, код имена и презимена посланика у списку, означава да је посланик гласао.

Гласачка кутија на почетку гласања мора бити празна.

**Члан 91.**

***(отварање гласачке кутије)***

Пошто је гласање завршено, комисија за гласање утврђује резултат гласања у истој просторији у којој је гласање и обављено.

Пре отварања гласачке кутије, пребројаће се неуручени гласачки листићи и ставити у посебан коверат, који ће бити запечаћен.

**Члан 92.**

***(утврђивање резултата)***

Утврђивање резултата гласања обухвата податке о броју:

* уручених гласачких листића,
* употребљених гласачких листића,
* неупотребљених гласачких листића,
* неважећих гласачких листића,
* важећих гласачких листића,
* гласова „за“ и гласова „против“, односно, ако се приликом избора гласа о више кандидата за исту функцију, гласова које су добили поједини кандидати.

Утврђивање резултата гласања обухвата и констатацију да је предлог изгласан, или да није изгласан прописаном већином, односно, кад се у избору гласа о два или више кандидата за исту функцију, који кандидат је изабран.

**Члан 93.**

***(неважећи гласачки листићи)***

Неважећим гласачким листићем сматра се непопуњени гласачки листић и гласачки листић из кога се не може са сигурношћу утврдити за који је предлог посланик гласао и листић на коме је дописано било шта поред заокруживања.

Приликом гласања о избору и именовању, неважећим гласачким листићем сматра се и гласачки листић на коме је заокружен већи број кандидата од броја који се бира.

**Члан 94.**

***(записник о гласању)***

О утврђивању резултата гласања саставља се записник који потписују сви чланови комисије за гласање.

Председник Студентског парламента објављује резултат гласања.

***3. Ступање на снагу одлука***

**Члан 95.**

Одлуке Студентског парламента важе од тренутка доношења, уколико самом одлуком није другачије регулисано.

Одлуке Студентског парламента не могу имати ретроактивно дејство или ретроградно важење.

**X ПРАВА И ДУЖНОСТИ ПОСЛАНИКА**

**Члан 96.**

***(учешће у раду)***

Посланик је дужан да учествује у раду Студентског парламента.

Уколико посланик три пута неоправдано изостане са седница Студентског парламента, Студентски парламент покреће поступак разрешења по поступку и на начин предвиђеним за престанак функције председника Студентског парламента.

Посланику се не може ускратити присуство на седницама Студентског парламента, изузев ако му је изречена мера удаљења.

**Члан 97.**

***(одсуство)***

Председник Студентског парламента може да одобри посланику одсуство са седнице, о чему обавештава Студентски парламент.

**Члан 98.**

***(право на обавештеност)***

Посланик има право да буде обавештен о свим питањима потребним за вршење функције посланика Студентског парламента.

**Члан 99.**

***(посланичка питања)***

Посланик има право да тражи обавештења и објашњења од Председника Студентског парламента, Потпредседника Студентског парламента, представника Студентског парламента у Савету Факултета и Наставно-научном већу Факултета и студента продекана.

**Члан 100.**

***(оставка посланика)***

Посланик подноси оставку у писаном облику и предаје је председнику Студентског парламента. Председник Студентског парламента оставку одмах доставља посланицима.

**Члан 101.**

***(службени језик и писмо)***

На седницама Студентског парламента у службеној употреби је српски језик и ћирилично писмо.

Посланик има право да на седницама Студентског парламента говори и да писане документе у раду Студентског парламента, предвиђене овим пословником, подноси на свом матерњем језику.

Посланик који има намеру да се у раду Студентског парламента служи матерњим језиком у смислу става 2. овог члана, било стално, било у одређеном случају, дужан је да о томе обавести Председника Студентског парламента, како би се обезбедило превођење његовог усменог излагања или докумената које је поднео, на Српски језик.

Студентски парламент може ускратити право, у смислу става 2. овог члана, посланику ако не постоје техничке могућности за остваривање тог права.

**Члан 102.**

***(престанак мандата посланика)***

Посланику Студентског парламента престаје мандат пре истека времена на које је изабран разрешењем у складу са чланом 96 овог пословника, ако поднесе оставку или ако му за време трајања мандата престане статус студента Факултета.

**XI РАСПУШТАЊЕ СТУДЕНСТКОГ ПАРЛАМЕНТА**

**Члан 103.**

Студентски парламент се распушта када председник Студентског парламента, на основу образложеног заједничког предлога Председника, Потпредседника и студента продекана, који је достављен и посланицима, одлучи да се Студентски парламент распусти.

Када најмање 14 посланика поднесе истовремено оставку на функцију посланика Студентског парламента, распушта се Студентски парламент.

Студентски парламент распушта се када Студентски парламент донесе одлуку о престанку свог мандата пре истека времена на који је изабран.

Студентски парламент распушта се када иницијативу за његово распуштање поднесе једна трећина (1/3) студената Факултета.

Даном распуштања Студентског парламента студент продекан расписује ванредне изборе за Студентски парламент.

**XII ЗАВРШНЕ ОДРЕДБЕ**

**Члан 104.**

***(усвајање Пословника)***

Пословник Студентског парламента усваја се ако за њега гласа најмање 16 од укупно 23 посланика Студентског парламента.

**Члан 105.**

***(измене и допуне Пословника)***

Измене и допуне Пословника врше се по поступку предвиђеном за његово доношење.

**Члан 106.**

***(ступање на снагу)***

Овај Пословник ступа на снагу након усвајања на седници Студентског парламента.

**СТУДЕНТСКИ ПАРЛАМЕНТ**

**ФИЗИЧКОГ ФАКУЛТЕТА**

Председник Студентског парламента

У Београду, Физичког факултета

27. марта 2007. године Милорад Мијић

Измене и допуне 2015:

Јелена Репић – Председница Студентског парламента

Стефан Баџа – студент продекан

Измене и допуне 2017:

Лука Благојевић – делегат Физичког факултета у Студентском парламенту

Универзитета у Београду и члан Студентског парламента

Петар Бојовић – студент продекан

**С А Д Р Ж А Ј**

|  |  |
| --- | --- |
| 1. **ОСНОВНЕ ОДРЕДБЕ............................................................................................** | **1** |
| * ***појам Пословника...............................................................................................*** | **1** |
| * ***назив.....................................................................................................................*** | **1** |
| * ***положај................................................................................................................*** | **2** |
| * ***седиште................................................................................................................*** | **2** |
| * ***студентско организовање.................................................................................*** | **2** |
| * ***јавност у раду......................................................................................................*** | **2** |
| * ***слобода говора и забрана деловања..................................................................*** | **2** |
| * ***број чланова.........................................................................................................*** | **2** |
| * ***заступање............................................................................................................*** | **3** |
| * 1. ***Печат .....................................................................................................................*** | **3** |
| 1. **ФИНАНСИРАЊЕ СТУДЕНТСКОГ ПАРЛАМЕНТА.....................................** | **3** |
| 1. **ДЕЛАТНОСТ СТУДЕНТСКОГ ПАРЛАМЕНТА.............................................** | **4** |
| * + ***заштита права и интереса студената.........................................................*** | **4** |
| * + ***надлежности......................................................................................................*** | **4** |
| * + ***циљеви..................................................................................................................*** | **5** |
| 1. **ИЗБОР СТУДЕНТСКОГ ПАРЛАМЕНТА.........................................................** | **5** |
| * + ***једнака право.......................................................................................................*** | **5** |
| * + ***редовни избори....................................................................................................*** | **5** |
| * + ***изборни цензус.....................................................................................................*** | **5** |
| * + ***кандидати............................................................................................................*** | **5** |
| * + ***расписивање и одржавање избора....................................................................*** | **6** |
| * + ***ванредни избори................................................................................................*** | **6** |
| * + ***изборна комисија................................................................................................*** | **6** |
| * + ***изборне радње......................................................................................................*** | **7** |
| * + ***бирачки спискови................................................................................................*** | **7** |
| * + ***равноправност полова.......................................................................................*** | **7** |
| * + ***изборне јединице.................................................................................................*** | **7** |
| * + ***успешност избора...............................................................................................*** | **8** |
| * + ***неважећи гласачки листићи............................................................................*** | **8** |
| * + ***проглашавање победника...................................................................................*** | **8** |
| * + ***мандат Студентског парламента.................................................................*** | **9** |
| 1. **КОНСТИТУИСАЊЕ СТУДЕНТСКОГ ПАРЛАМЕНТА................................** | **9** |
| * + 1. ***Конститутивна седница.....................................................................................*** | **9** |
| * + 1. ***Верификација мандата........................................................................................*** | **10** |
| * + 1. ***Избор председника Студентског парламента.................................................*** | **10** |
| * + 1. ***Избор потпредседника Студентског парламента.........................................*** | **11** |
| * + 1. ***Избор представника студената у органима Факултета..............................*** | **12** |
| * + 1. ***Избор кандидата за студента продекана.........................................................*** | **12** |
| 1. **ПРЕДСЕДНИК И ПОТПРЕДСЕДНИК СТУДЕНТСКОГ ПАРЛАМЕНТА........................................................................................................** | **13** |
| * + 1. ***Председник Студентског парламента.............................................................*** | **13** |
| * + - * ***овлашћења...........................................................................................................*** | **13** |
| * + - * ***престанак функције...........................................................................................*** | **13** |
| * + - * ***разрешење............................................................................................................*** | **13** |
| * + - * ***избор.....................................................................................................................*** | **14** |
| * + 1. ***Потпредседник Студентског парламента......................................................*** | **14** |
| * + - * ***овлашћења...........................................................................................................*** | **14** |
| * + - * ***престанак функције...........................................................................................*** | **14** |
| 1. **СТУДЕНТ ПРОДЕКАН ФАКУЛТЕТА...............................................................** | **15** |
| * + - * ***обавезе...................................................................................................................*** | **15** |
| * + - * ***мандат.................................................................................................................*** | **15** |
| * + - * ***дужности.............................................................................................................*** | **15** |
| * + - * ***престанак функције и избор.............................................................................*** | **15** |
| 1. **РАД СТУДЕНТСКОГ ПАРЛАМЕНТА...............................................................** | **16** |
| * + 1. ***Сазивање седнице...................................................................................................*** | **16** |
| * + - * ***предлог дневног реда...........................................................................................*** | **16** |
| * + - * ***уврштавање предлога у дневни ред..................................................................*** | **16** |
| * + - * ***заказивање седнице.............................................................................................*** | **16** |
| * + - * ***минималан број заседања..................................................................................*** | **16** |
| * + - * ***захтев за заказивање седнице...........................................................................*** | **17** |
| * + 1. ***Отварање седнице.................................................................................................*** | **17** |
| * + - * ***кворум...................................................................................................................*** | **17** |
| * + - * ***утврђивање кворума...........................................................................................*** | **17** |
| * + - * ***учесници седнице................................................................................................*** | **17** |
| * + - * ***евиденција............................................................................................................*** | **17** |
| * + - * ***записник претходне седнице............................................................................*** | **18** |
| * + - * ***дневни ред............................................................................................................*** | **18** |
| * + 1. ***Вођење седнице......................................................................................................*** | **18** |
| * + - * ***дискусија...............................................................................................................*** | **18** |
| * + - * ***затварање дискусије...........................................................................................*** | **18** |
| * + - * ***прекидање седнице..............................................................................................*** | **19** |
| * + - * ***повреда Пословника............................................................................................*** | **19** |
| * + - * ***право на реплику.................................................................................................*** | **19** |
| * + - * ***излагање на седници...........................................................................................*** | **19** |
| * + - * ***поштовање достојанства.................................................................................*** | **20** |
| * + 1. ***Одржавање реда на седници................................................................................*** | **20** |
| * + - * ***дисциплинске мере.............................................................................................*** | **20** |
| * + - * ***изрицање мере опомене......................................................................................*** | **20** |
| * + - * ***изрицање мере одузимања речи........................................................................*** | **20** |
| * + - * ***изрицање мере удаљења са седнице..................................................................*** | **21** |
| * + - * ***успостављање реда.............................................................................................*** | **21** |
| * + 1. ***Закључивање седнице............................................................................................*** | **21** |
| * + - * ***записник са седнице...........................................................................................*** | **21** |
| * + - * ***електронске седнице..........................................................................................*** | **22** |
| 1. **ОДЛУЧИВАЊЕ.......................................................................................................** | **22** |
| * + - * ***начин одлучивања...............................................................................................*** | **22** |
| 1. ***Јавно гласање..........................................................................................................*** | **23** |
| 1. ***Тајно гласање..........................................................................................................*** | **23** |
| * + - * ***употреба гласачких листића...........................................................................*** | **23** |
| * + - * ***комисија за гласање............................................................................................*** | **23** |
| * + - * ***гласачки листић за гласање по предлогу........................................................*** | **23** |
| * + - * ***гласачки листић за избор..................................................................................*** | **23** |
| * + - * ***поступак гласања...............................................................................................*** | **23** |
| * + - * ***отварање гласачке кутије.................................................................................*** | **24** |
| * + - * ***утврђивање резултата......................................................................................*** | **24** |
| * + - * ***неважећи гласачки листићи............................................................................*** | **24** |
| * + - * ***записник о гласању.............................................................................................*** | **24** |
| 1. ***Ступање на снагу одлука......................................................................................*** | **25** |
| 1. **ПРАВА И ДУЖНОСТИ ПОСЛАНИКА..............................................................** | **25** |
| * + - * ***учешће у раду.......................................................................................................*** | **25** |
| * + - * ***одсуство...............................................................................................................*** | **25** |
| * + - * ***право на обавештеност....................................................................................*** | **25** |
| * + - * ***посланичка питања...........................................................................................*** | **25** |
| * + - * ***оставка посланика.............................................................................................*** | **26** |
| * + - * ***службени језик и писмо.....................................................................................*** | **26** |
| * + - * ***престанак мандата посланика........................................................................*** | **26** |
| 1. **РАСПУШТАЊЕ СТУДЕНСТКОГ ПАРЛАМЕНТА........................................** | **26** |
| 1. **ЗАВРШНЕ ОДРЕДБЕ.............................................................................................** | **27** |
| * + - * ***усвајање Пословника............. ............................................................................*** | **27** |
| * + - * ***измене и допуне Пословника.............................................................................*** | **27** |
| * + - * ***ступање на снагу.................................................................................................*** | **27** |